Zoellick, thirrje vendeve të pasura të ndihmojnë të varfërit
Kriza e rritjes së çmimeve të ushqimeve cënon rritjen dhe shton varfërinë
Presidenti i Bankës Botërore Robert Zoellick tha se rritja e çmimeve ushqimore po ngushton mundësitë dhe po krijon vështirësi për njerëzit në vendet e varfëra. Organizata ndërkombëtare që u jep hua qeverive thotë se synon të dyfishojë investimet në bizneset bujqësore këtë vit dhe u bëri thirrje vendeve të pasura të ndihmojnë të kompesojë kostot në rritje të ushqimeve. Duke folur me gazetarët para takimit të Bankës Botërore dhe FMN-së këtë fundjave, zoti Zoellick tha se anëtarët e Bankës duhet të shtojnë përpjekjet për atë që ai e quajti një emergjencë në rritje në vendet në zhvillim. Banka Botërore thotë se vendet nën-sahariane do të jenë ndër më të prekurat nga kostot e larta të ushqimit. Duke folur dje me gazetarët Presidenti i Bankës Botërore Robert Zoelllick tha se situata në vendet më të varfëra të botës i bën problemet financiare në vendet në zhvillim të duken të parëndësishme. Studimet e Bankës Botërore tregojnë se çmimi i grurit është më shumë se dyfishuar nga viti i kaluar ndërsa çmimi i orizit është rritur me të paktën 75 përqind. ". Zoti Zoellick thotë se takimet e pranverës të Fondit Monetar dhe Bankës Botërore duhet të bëjnë më shumë për të njohur krizën. Ai u bëri thirrje vendeve të pasura të veprojnë me shpejtësi për të zgjeruar programet e tyre të sigurisë për vendet e varfëra dhe të japin të paktën 500 milionë dollarë për të përmbushur nevojat e tyre emergjente për ushqim. Protestat për ushqime kanë shpërthyer tashmë në vendet në zhvillim ku njerëzit shpenzojnë gati 60 përqind të të ardhurave të tyre për ushqim. OKB-ja dhe Banka Botërore fajësojnë për rritjen e kostos së ushqimit, kombinimin e disa faktorëve, përfshi ndryshimet klimatike, çmimet e larta të energjisë dhe rritjen e kërkesës për biokarbure. //rd//